ལྔ་པ་ལྷོ་ཡི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་ལྷོ་རིན་ཆེན་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་གསང་བའི་གཡུང་དྲུང་མཚོན་པར་གསུངས།ལྷ་གསང་མཆོག་གསང་བའི་གཡུང་དྲུང་ཞེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ།ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ།རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་ཕྲག་དོག་གི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།བདུད་རང་སར་དག་པའི་དབང་དུ་བྱས་ན་འཆི་བདག་ལས་བརྩན་འཆི་བའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།ཁམས་ལ་སྦྱར་ན་ཁམས་ལྔ་ལས་མཁལ་མ་ཆུའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།ཡེ་ཤེས་ལ་སྦྱར་ན་བཟང་ངན་ཆེ་ཆུང་གི་མཚན་མ་ལས་གྲོལ་ཞིང་གཟུང་འཛིན་གཉིས་ཀྱི་རྒྱ་མདུད་ལས་གྲོལ་བའི་འཁོར་འདས་མཉམ་པ་ཉིད་དུ་མཁྱེན་པའི་ཡེ་ཤེས་དེ་དང་།ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་བཅུ་པ་སེམས་ཉིད་ཐིག་ལེ་ཅིར་ཡང་མ་བཅོས་པ་དེ་དང་།ཞིང་ཁམས་ལ་སྦྱར་ན་ཡོན་ཏན་མངོན་པར་རྫོགས་པའི་ཡིད་བཞིན་གྱི་ནོར་བུ་ལྟར་དཀྱིལ་འཁོར་རབ་འབྱམས་རྒྱ་མཚོའི་བཀོད་པ་རྣམས་འབད་མེད་ལྷུན་གྲུབ་ཏུ་བྱུང་བའི་ལྷོ་རིན་ཆེན་རིགས་ཀྱི་ཞིང་ཁམས་དེ་ཉིད་དང་།རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན།མཚན་དང་དཔེ་བྱད་ལྡན་པའི་སྐུའི་ངོ་བོར་གནས་པ་ཡབ་གསང་མཆོག་གསང་བའི་གཡུང་དྲུང་སྐུ་མདོག་ནམ་མཁའ་དག་པའི་ཁ་དོག་ཅན།ཞལ་གཅིག་ཕྱག་བཞི་ཞབས་གཉིས་པ།ཁྲོ་བོའི་གདང་དྲུགགར་གྱི་ཉམས་དགུདུར་ཁྲོད་ཆས་བརྒྱད་དང་ལྡན་པ།ཕྱག་གཡས་པ་གཉིས་ན་ཐུགས་རྗེའི་རལ་ཀྱུ་དང་རྟོག་འཇོམས་ཀྱི་ཐོ་བ་ཕྱར་བ།ཕྱག་གཡོན་པ་གཉིས་ན་གསང་བའི་འཕར་འདབ་དང་རོམ་པོའི་འབྲུ་བདུན་བསྣམས་པ།དཔའ་ལ་འཇིག་པའི་ཆ་ལུགས་སྟོན་པ།ཞབས་གཉིས་གཡས་བརྐྱངས་གཡོན་བསྐུམས་པ།འཆི་བདག་ལས་བརྩན་དང་འཆི་བའི་བདུད་གཉིས་གདན་དུ་བཏིང་བ་སྟེ།ཤང་ཤང་གི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ།རྩལ་ཤར་གྱི་དབང་དུ་བྱས་པའི་གསང་མཆོག་གསང་བའི་གཡུང་དྲུང་གི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།